[pic] | IL-KUMMISSJONI EWROPEA | Brussel 2.6.2010 KUMM(2010) 285 finali RAPPORT MILL-KUMMISSJONI ,LILL-PARLAMENT EWROPEW, IL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI Rapport tal-Kummissjoni dwar l-applikazzjoni mill-Istati Membri tal-UEtar-Rakkomandazzjoni tal-Kummissjoni 2009/385/KE (Rakkomandazzjoni 2009 dwar ir-remunerazzjoni tad-Diretturi) li tikkomplementa r-Rakkomandazzjonijiet 2004/913/KE u 2005/162/KE fir-rigward tas-sistema tar-remunerazzjoni tad-diretturi tal-kumpaniji kkwotati fil-borża {KUMM(2010) 284}{KUMM(2010) 286}{SEG(2010) 670} RAPPORT MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI Rapport tal-Kummissjoni dwar l-applikazzjoni mill-Istati Membri tal-UEtar-Rakkomandazzjoni tal-Kummissjoni 2009/385/KE (Rakkomandazzjoni 2009 dwar ir-remunerazzjoni tad-Diretturi) li tikkomplementa r-Rakkomandazzjonijiet 2004/913/KE u 2005/162/KE fir-rigward tas-sistema tar-remunerazzjoni tad-diretturi tal-kumpaniji kkwotati fil-borża(Test b'rilevanza għaż-ŻEE) 1. Għan tar-rapport Il-kriżi finanzjarja kixfet dgħufijiet serji fir-regolazzjoni u s-superviżjoni tas-swieq finanzjarji. Hemm qbil wiesa’ li l-iskemi ta’ kumpens ibbażati fuq ir-rendimenti fil-qosor, mingħajr qies adegwat tar-riskji korrispondenti, ikkontribwew għall-inċentivi li wasslu biex istituzzjonijet finanzjarji wettqu prattiki ta’ negozju li kienu riskjużi wisq. Tqajmu wkoll preokkupazzjonijiet usa’ dwar żidiet sostanzjali riċenti fir-remunerazzjoni tal-eżekuttivi, u l-importanza dejjem tiżidied tal-paga varjabbli fil-kompożizzjoni tar-remunerazzjoni tad-diretturi u attenzjoni għal żmien qasir fuq il-politiki tar-remunerazzjoni fis-setturi kollha tal-ekonomija. Ir-Rakkomandazzjonijiet tal-Kummissjoni dwar ir-remunerazzjoni tad-diretturi fil-kumpaniji kwotati (2004/913/KE) u dwar ir-rwol tad-diretturi mhux eżekuttivi jew superviżorji u l-kumitati tal-bordijiet superviżorji (2005/162/KE) ma indirizzawx il-kwistjonijiet kollha li nkixfu mill-kriżi finanzjarja. B’mod partikolari, ir-Rakkomandazzjonijet ma jirrikjedux li r-remunerazzjoni tal-eżekutivi tkun allinjata mal-interess fit-tul tal-kumpaniji. F'dan l-isfond, il-Konklużjonijiet tal-Kunsill ECOFIN tat-2 ta’ Diċembru 2008, stiednu lill-Kummissjoni biex “taġġorna r-rakkomandazzjoni tagħha biex tippromwovi kontroll aktar effikaċi min-naħa tal-azzjonisti, u tinkoraġġixxi rabta aqwa bejn il-paga u l-prestazzjoni, inkluż il-ħlasijiet għat-terminazzjoni (‘il-paraxuts dehbija’)” . Għalhekk, f'April 2009, il-Kummissjoni adottat Rakkomandazzjoni ġdida (2009/385/KE) fir-rigward tas-sistema tar-remunerazzjoni tad-diretturi tal-kumpaniji kkwotati fil-borża u dwar il-proċess ta' tfassil u t-tħaddim tal-politika tar-remunerazzjoni tad-diretturi tal-kumpaniji kkwotati fil-borza, li tistabbilixxi sett ta' prinċipji ġodda li jikkumplimentaw ir-Rakkomandazzjonijiet preċedenti. Politika adegwata ta’ remunerazzjoni għandha tiżgura paga li tirrifletti l-prestazzjoni u li tistimula d-diretturi biex jiżguraw is-sostenibbiltà tal-kumpaniji tagħhom għal perjodu ta' żmien medju u fit-tul. Ir-Rakkomandazzjoni tal-Kummisjoni tal-2009 tagħti aktar linjigwida sabiex jintlaħaq dan l-għan. Hija bbażata fuq l-aħjar prattiki għat-tfassil ta' politika xierqa tar-remunerazzjoni. Tiffoka fuq ċerti aspetti tal-istruttura tar-remunerazzjoni tad-diretturi u l-governanza tar-remunerazzjoni tad-diretturi, inkluża s-superviżjoni min-naħa tal-azzjonisti. L-għan ta' dan ir-rapport huwa li jevalwa jekk l-Istati Membri ħadux azzjoni biex jimplimentaw il-prinċipji ewlenin tar-Rakkomandazzjoni tal-2009 fuq ir-remunerazzjoni tad-diretturi. Fl-istess ħin, il-Kummissjoni qed tipprepara rapport li janalizza l-endorsjar tar-Rakkomandazzjoni (2009/384/KE) dwar il-politiki ta' remunerazzjoni fil-qasam tas-servizzi finanzjarji Dan ir-rapport se jqis ukoll liema miżuri ttieħdu mill-Istati Membri biex ikunu implimentati wħud mill-prinċipji ewlenin tar-Rakkomandazzjoni tal-2004 dwar ir-remunerazzjoni tad-diretturi, b'mod partikolari l-prinċipji relatatti mad-divulgazzjoni ta' politika ta' remunerazzjoni u r-remunerazzjoni individwali tad-diretturi u l-vot tal-azzjonisti fuq ir-rendikont tar-remunerazzjoni, bl-għan li jkun analizzat jekk ittieħdux iktar passi f'dan il-qasam wara l-kriżi finanzjarja. L-Istati Membri kienu mistiedna jieħdu l-miżuri neċessarji biex jippromwovu l-applikazzjoni tar-Rakkomandazzjoni tal-2009 sal-31 ta' Diċembru 2009, pereżempju permezz ta' leġiżlazzjoni jew ta' regoli dwar l-aħjar prattika bbażati fuq il-prinċipju "ikkonforma jew spjega". Il-prinċipju "ikkonforma jew spjega" jagħti flessibbiltà lill-kumpaniji. Xi kumpaniji jistgħu jsibu li ċerta rakkomandazzjoni mhix adattata għal karatteristiċi speċifiċi tagħhom u/jew konformità ma' standard partikolari se tkun ta' piż eċċessiv jew diffiċli. Mhux meħtieġ li dawn il-kumpaniji jikkonformaw ma' dak l-istandard sakemm jiddivulgaw dawn id-devjazzjonijiet u jagħtu spjega lis-suq. Dan ir-rapport huwa bbażat fuq it-tweġibiet tal-Istati Membri għall-kwestjonarju tal-Istaff tal-Kummissjoni kif ukoll fuq l-analiżi tal-kodiċijiet u l-liġijiet nazzjonali tal-Istati Membri dwar il-governanza korporattiva tal-Istati Membri. Dan ir-rapport huwa komplut mid-dokument ta' ħidma tal-uffiċjali tal-Kummissjoni mehmuż ma' dan ir-Rapport u jinkludi t-tabelli li jindikaw il-limitu safejn l-Istati Membri jkunu segwew ir-rekwiżiti tar-Rakkomandazzjoni. 2. IS-SEJBIET EWLENIN TAL-EVALWAZZJONI Minoranza ta' Stati Membri[1] implimentaw għall-inqas nofs ir-rakkomandazzjonijiet. Bħalissa, għadd ta' Stati Membri[2] għadhom qed jaħdmu fuq l-implimentazzjoni tar-rakkomandazzjonijiet (ta' xi wħud minnhom) fil-leġiżlazzjoni jew fil-Kodiċi ta' Governanza Korporattiva tagħhom. Ħafna Stati Membri[3] jesigu jew jirrakkomandaw li remunerazzjoni varjabbli tkun marbuta mal-prestazzjoni u qed jippromwovu sostenibbiltà għal żmien twil tal-kumpanija. Minoranza ta' Stati Membri jirrikjedu jew jirrakomandaw diferiment[4] u rkupri[5] tar-remunerazzjoni varjabbli filwaqt li l-maġġoranza jirrakkomandaw jew jirrikjedu limitu tal-ħlasijiet għat-terminazzjoni[6]. Remunerazzjoni bbażata fuq l-ishma għandha tkun marburta mal-kriterji ta' prestazzjoni f'ħafna Stati Memri, iżda minoranza ta' Stati Membri biss[7] jesigu jew jirrakkomandaw perjodi ta' vestiment jew ta' nuqqas ta' eżerċitar, li huma soġġetti għall-kriterji ta' prestazzjoni. Minoranza ta' Stati Membri[8] ħadu azzjoni biex jippromwovu l-votazzjoni tal-azzjonisti rigward il-kwistjonijiet tar-remunerazzjoni . Minoranza ta' Stati Membri[9] approvaw ir-rakkomandazzjonijiet relatati mal-Kumitati tar-Remunerazzjoni . L-endorsjar tad-dispożizzjonijiet tal-2004 dwar id-divulgazzjoni u l-vot tal-azzjonisti żdied b'mod sinifikanti fis-snin riċenti. Teżisti tendenza wkoll fost l-Istati Membri biex dawn il-kwistjonijiet ikunu rregolati b'mod vinkolanti . 3. Valutazzjoni tal-Applikazzjoni tar-Rakkomandazzjoni L-endorsjar tar-rakkomandazzjonijiet huwa valutat skont iż-żona. L-Istati Membri li implimentaw (xi wħud) ir-rakkomandazzjonijiet, il-biċċa l-kbira inkludewhom fil-Kodiċijiet ta' Governanza Korporattiva . Għadd ta' Stati Membri[10] għadu qed jaħdem fuq proposti leġiżlattivi u/jew fuq reviżjoni tal-Kodiċi ta' Governanza Korporattiva tiegħu biex jinkludi (uħud) r-rakkomandazzjonijiet. Iktar minn hekk, l-informazzjoni pprovduta mill-Istati Membri tissuġerixxi li xi Stati Membri ma qisux bżonnjuż li jintroduċu r-rakkomandazzjonijiet (kollha) fil-leġiżlazzjoni tagħhom jew fil-Kodiċi ta' Governanza Korporattiva minħabba li ma deherx li ma kien hemm problemi sinifikanti bir-remunerazzjoni fl-Istat Membru tagħhom[11]. 3.1. Struttura tal-politika ta’ remunerazzjoni . Il-biċċa l-kbira tal-Istati Membri jew jirrakkomandaw jew jirrikjedu li r-remunerazzjoni varjabbli tkun marbuta mal-kriterji ta' prestazzjoni. Madanakollu, mhux ir-rakkomandazzjonijiet u/jew il-liġijiet nazzjonali kollha jistipulaw b'mod espliċitu li l-kriterji ta' prestazzjoni għandhom ikunu ddeterminati minn qabel u jkunu miżurabbli[12]. Barra minn hekk, il-maġġoranza tal-Istati Membri jirrakkomandaw jew jirrikjedu l-promozzjoni tas-sostenibbiltà għal tul ta' żmien twil tal-kumpanija permezz tal-għażla tal-kriterji ta' prestazzjoni iżda minoranza ta' Stati Membri biss jirrakkomandaw jew jirrikjedu l-inklużjoni ta' kriterji ta' prestazzjoni mhux finanzjarji biex tkun iddeterminata r-remunerazzjoni varjabbli . Madwar nofs l-Istati Membri jirrakkomandaw jew jirrikjedu li kumpaniji jistipulaw limiti dwar il-parti varjabbli tar-remunerazzjoni . Madanakollu, ftit Stati Membri espliċitament jinkoraġġixxu kumpaniji li jirrifjutaw ir-remunerazzjoni varjabbli f'każ ta' nuqqas ta' prestazzjoni. Minoranza ta' Stati Membri jirrakkomandaw jew jirrikjedu diferiment ta' parti kbira mir-remunerazzjoni varjabbli, fis-sens li parti kbira mir-remunerazzjoni varjabbli tingħata biss fuq il-bażi tal-kriterji ta' prestazzjoni fuq għadd ta' snin jew l-għoti definittiv ta' parti kbira mir-remunerazzjoni varjabbli jkun pospost għal għadd ta' snin ladarba jitwettqu b'sodisfazzjon il-kriterji ta' prestazzjoni wara perjodu ta' żmien . L-informazzjoni pprovduta mill-Istati Membri tissuġġerixxi li waħda mir-raġunijiet għar-rata baxxa ta' endorsjar hija li mhux l-Istati Membri kollha huma familjari mal-kunċett ta' diferiment[13] u jista' jkun li fehmuh b'mod differenti. Minoranza ta' Stati Membri endorsjaw ir-rakkomandazzjoni rigward l-arranġamenti ta' rkupru, jiġifieri arranġamenti kuntrattwali mad-diretturi li jippermettu lill-kumpanija tirkupra remunerazzjoni varjabbli li kienet tħallset fuq il-bażi ta' dejta li ma kinitx korretta, jew dispożizzjoni fil-liġi li tippermetti kumpaniji li jagħmlu dan. Din il-kwistjoni hija kkontrollata ħafna iktar mil-liġi milli kwistjonijiet oħra koperti mir-Rakkomandazzjoni . Għadd ta' Stati Membri ppubblikaw proposti leġiżlattivi biex jemendaw il-liġi f'dan ir-rigward[14] . Flimkien mar-reviżjonijiet ippjanati tal-Kodiċijiet ta' Governanza Korporattiva, dan se jirriżulta fl-endorsjar tar-rakkomandazzjoni mill-maġġoranza tal-Istati Membri. Rigward il-ħlasijiet ta' terminazzjoni, minoranza ta' Stati Membri jirrakkomandaw jew jirrikjedu li dawn ikunu limitati għal sentejn remunerazzjoni fissa . Madanakollu, xi Stati Membri jippermettu li ħlasijiet ta' terminazzjoni jkunu bbażati wkoll fuq remunerazzjoni varjabbli (medja)[15] . Stati Membri oħra huma iktar stretti, minħabba li rrakkomandaw limitu ta' sena għal remunerazzjoni fissa[16] . Il-biċċa l-kbira tal-Istati Membri, li jirrakkomandaw jew jirrikjedu limitu għall-ħlasjiet ta' terminazzjoni, jirrakkomandaw jew jirrikjedu wkoll li huma m'għandhomx jitħallsu jekk it-terminazzjoni ssir minħabba prestazzjoni inadegwata[17] . 3.2. Remunerazzjoni bbażata fuq l-ishma Ħafna Stati Membri jqisu r-remunerazzjoni bbażata fuq l-ishma bħala forma ta' remunerazzjoni varjabbli. Konsegwentement, l-għoti ta' ishma jew opzjonijiet fuq l-ishma ħafna drabi huwa marbut mal-kriterji ta' prestazzjoni. Madanakollu, għadd ta' Stati Membri biss jirrakkomandaw jew jirrikjedu li l-ishma ma għandhomx ikunu vestiti għal mill-inqas tliet snin wara l-għoti tagħhom u l-opzjonijiet fuq l-ishma ma għandhomx ikunu eżerċitabbli għal perjodu simili. Xi Stati Membri jirrakkomandaw jew jirrikjedu perjodu ta' vestimentq għall-ishma biss[18]. Oħrajn jirrakkomandaw jew jirrikjedu restrizzjoni biss fuq id-dritt li jeżerċitaw l-opzjonijiet fuq l-ishma[19]. Il-Kummissjoni tirrakkomanda wkoll li l-vestiment ta' ishma u d-dritt għall-eżerċitar tal-opzjonijiet fuq l-ishma għandhom ikunu suġġetti għal kriterji ta' prestazzjoni ddeterminati minn qabel u miżurabbli. Dan ifisser li wara li jingħataw l-ishma jew l-opzjonijiet fuq l-ishma (kemm fuq il-bażi tal-prestazzjoni u kemm jekk le), l-assenjazzjoni ta' ishma jew id-dritt għall-eżerċitar tal-opzjonijiet fuq l-ishma jingħataw biss jekk il-kriterji ta' prestazzjoni jkunu intlaħqu. Minoranza ta' Stati Membri implimentaw din ir-rakkomandazzjoni. L-informazzjoni pprovduta mill-Istati Membri tissuġġerixxi li xi wħud fehmu r-rakkomandazzjoni b'mod differenti, fis-sens li l-għoti ta' remunerazzjoni skont l-ishma għandu jkun suġġett għall-kriterji ta' prestazzjoni minflok l-assenjazzjoni ta' ishma u d-dritt għall-eżerċitar wara l-għoti inizjali. Din tista' tkun raġuni għar-rata baxxa ta' endorsjar ta' din ir-rakkomandazzjoni. 3.3. Id-divulgazzjoni tal-politika ta' remunerazzjoni u l-vot tal-azzjonisti Ħafna Stati Membri jirrakkomandaw jew jirrikjedu standards minimi għad-divulgazzjoni. Ħafna drabi, din tieħu l-forma ta' lista ta' elementi li għandhom ikunu inklużi fil-politika ta' remunerazzjoni divulgata. Fir-Rakkomandazzjoni tal-2004, il-Kummissjoni rrakkomandat ukoll standards minimi għad-divulgazzjoni. Ħafna Stati Membri kkunsidraw dawk l-istandards. Fir-Rakkomandazzjoni tal-2009, il-Kummissjoni rrakkomandat elementi addizzjonali li għandhom ikunu divulgati fil-politika ta' remunerazzjoni u tirrakkomanda wkoll b'mod ġenerali li l-politika ta' remunerazzjoni għandha tkun ċara u waħda li tinftiehem malajr. Minoranza ta' Stati Membri jirrakkomandaw jew jesigu b'mod espliċitu li l-politika tar-remunerazzjoni divulgata għandha tkun ċara u tinftiehem malajr. Xi Stati Membri ħadu approċċ differenti biex jilħqu din il-mira u ħarġu template standard għad-divulgazzjoni. Barra minn hekk, minoranza ta' Stati Membri jirrakkomandaw jew jirrikjedu l-inklużjoni tal-elementi kollha rrakkomandati mill-Kummissjoni fir-Rakkomandazzjoni tal-2009, fil-politika ta' remunerazzjoni divulgata. Teżisti wkoll it-tendenza fost l-Istati Membri li jintroduċu rakkomandazzjonijiet u esiġenzi ġodda rigward id-divulgazzjoni fil-politika tar-remunerazzjoni ta' elementi relatati mar-remunerazzjoni varjabbli, inklużi l-kriterji ta' prestazzjoni għal tul ta' żmien twil u l-kejl ta' prestazzjoni u l-kundizzjonijiet ta' remunerazzjoni bbażata fuq l-ishma . F'minoranza ta' Stati Membri hemm rakkomandazzjoni jew dispożizzjoni leġiżlattiva li tippromwovi l-votazzjoni tal-azzjonisti fuq il-politika ta' remunerazzjoni . Dawn ir-rakkomandazzjonijiet u dispożizzjonijiet għandhom forom differenti . Xi wħud jirrakkomandaw jew jirrikjedu li l-kumpaniji jiffaċilitaw aħjar il-votazzjoni tal-azzjonisti. Xi Stati Membri jirrakkomandaw (xi drabi taħt obbligi 'ikkonforma jew spjega') lill-azzjonisti jew lill-investituri istituzzjonali biex jagħmlu użu konsiderevoli tad-drittijiet tagħhom. Barra minn hekk għandu jkun innotat li sempliċiment il-fatt li l-azzjonisti għandhom dritt li jivvutaw dwar il-politika tar-remunerazzjoni, fl-opinjoni tal-Kummissjoni ma jikkwalifikax bħala fattur li jinkoraġġixxi l-votazzjoni tal-azzjonisti dwar il-politika tar-remunerazzjoni. 3.4. Il-Kumitat għar-Remunerazzjoni Rigward il-ħila esperta u l-integrità tal-Kumitat għar-Remunerazzjoni, minoranza ta' Stati Membri jirrakkomandaw jew jirrikjedu li membru wieħed tal-Kumitat għar-remunerazzjonijiet ikun espert fil-qasam tal-politika tar-remunerazzjoni[20]. Ftit Stati Membri minflok jirrakkomandaw jew jirrikjedu li kull membru tal-bord, membru superviżorju tal-bord jew membru mhux eżekuttiv tal-bord jew membru tal-Kumitat għar-remunerazzjoni, għandu b'mod ġenerali kwalifiki biżżejjed, għarfien u/jew esperjenza rigward il-karigi tiegħu. Stat Membru[21] jirrakkomanda li l-Kumitat għar-remunerazzjoni jkollu aċċess għall-ħiliet neċessarji biex jaqdi r-rwol tiegħu. Madanakollu, minn dan jista' jirriżulta wkoll li l-Kumitat għar-remunerazzjoni jitlob konsulenza esterna. Rigward il-konsulenti esterni, minoranza ta' Stati Membri jirrakkomandaw jew jirrikjedu li l-Kumitat għar-Remunerazzjoni jiżgura li kwalunkwe konsulent li jqabbdu, ma jagħtix konsulenza lill-kumpanija fl-istess ħin. Minflok żewġ Stati Membri[22] jirrakkomandaw jew jirrikjedu d-divulgazzjoni tas-servizzi l-oħra li konsulent jagħti lill-kumpanija. Stat Membru[23] jirrakkomanda li l-Kumitat għar-Remunerazzjoni, meta jqabbad konsulent jiżgura li ma jkunx hemm kunflitt ta' interess ma' kompiti oħra li l-konsulent jista' jkollu. Rigward il-ġudizzju indipendenti ta' membri tal-Kumitat għar-Remunerazzjoni, ftit Stati Membri biss irrakkomandaw jew esiġew b'mod espliċitu li, fl-eżeritar tal-funzjonijiet tiegħu, il-Kumitat għar-Remunerazzjoni jeżerċita ġudizzju indipendenti u integrità. Jidher li l-biċċa l-kbira tal-Istati Membri huma tal-opinjoni li dan awtomatikament isegwi mir-rakkomandazzjoni jew ir-rekwiżit li l-biċċa l-kbira (jew it-totalità) tal-Membri tal-Kumitat għar-remunerazzjoni jkunu indipendenti. Madanakollu, ir-rakkomandazzjoni tal-Kummissjoni kienet maħsuba biex isaħħaħ il-ħsieb indipendenti tal-membri tal-Kumitat għar-remunerazzjoni, la darba jintgħażlu skont il-kriterji applikabbli (bħall-kriterju tal-indipendenza). Rigward ir-rwol tal-Kumitat għar-remunerazzjoni, ftit Stati Membri biss jirrakkomandaw jew jirrikjedu li dan jirrevedi perjodikament il-politika tar-remunerazzjoni tad-diretturi eżekuttivi, filwaqt li Stat Membru wieħed[24] jgħaddi dan il-kompitu lill-bord superviżorju . Għadd ta' Stati Membri jidhru li huma tal-opinjoni li dan il-kompitu diġà huwa inkluż fil-kompitu tal-Kumitat għar-Remunerazzjoni biex jipproponi politika ta' remunerazzjoni. Meta l-qafas legali nazzjonali jirrakkomanda jew jesiġi li l-Kumitat għar-remunerazzjoni jipprepara kull sena politika tar-remunerazzjoni, jidher naturali li l-Kumitat juża l-opportunità biex jirrevedi l-politika tar-remunerazzjoni preċedenti qabel jipproponi (possibilment bl-istess mod) politika tar-remunerazzjoni għas-sena ta' wara. Madanakollu, ir-rakkomandazzjoni tal-Kummissjoni kienet maħsuba biex issaħħaħ l-iffunzjonar eżistenti tal-Kumitat għar-Remunerazzjoni billi tinkoraġġixxi monitoraġġ attiv u reviżjoni tal-politika ta' remunerazzjoni bil-għan li tipproponi tibdiliet, kemm fis-sistema fejn il-politika tar-remunerazzjoni għandha tkun proposta kull sena u anke meta dan ma jkunx il-każ . Minoranza ta' Stati Membri jirrakkomandaw jew jirrikjedu li l-Kumitat għar-Remunerazzjoni jiżgura proporzjonalità fir-remunerazzjoni bejn diretturi eżekuttivi individwali u bejn eżekuttivi u impjegati oħra tal-kumpanija. Xi Stati Membri madanakollu jirrakkomandaw jew jirrikjedu proporzjonalità fir-remunerazzjoni bejn kumpaniji fil-grupp, li mhux eżattament l-istess. Xi ftit Stati Membri jirrakkomandaw jew jirrikjedu li l-Kumitat tar-remunerazzjoni jirrapporta u jkun preżenti għal-Laqgħa Ġenerali Annwali. Xi Stati Membri madanakollu jirrikjedu l-preżenza ta' membru wieħed jew aktar tal-Kumitat għar-remunerazzjoni. 4. Żviluppi rigward l-applikazzjoni tar-Rakkomandazzjoni 2004/2005 Mir-Rapport tal-Uffiċjali tal-Kummissjoni tal-2007 dwar l-applikazzjoni tar-Rakkomandazzjoni tal-2004, madwar nofs l-Istati Membri[25] ħadu inizjattivi leġiżlattivi[26] rigward ir-remunerazzjoni tad-diretturi. Xi wħud minn dawn l-inizjattivi indirizzaw aspett speċifiku wieħed biss tiegħu, bħal pereżempju l-ħlasijiet tat-terminazzjoni, iżda ħafna mill-inizjattivi kienu relatati mad-divulgazzjoni tal-politika tar-remunerazzjoni, remunerazzjoni individwali u/jew il-vot tal-azzjonisti fuq ir-remunerazzjoni tad-diretturi. Ħafna minn dawn l-Istati Membri diġà kellhom dispożizzjonijiet dwar dawn il-kwistjonijiet fil-Kodiċijiet ta' Governanza Korporattiva u għażlu li jsaħħu d-dispożizzjonijiet billi jagħmluhom vinkolanti, filwaqt li xi Stati Membri introduċew dawn id-dispożizzjonijiet fil-qafas legali tagħhom permezz ta' liġijiet ġodda. Xi Stati Membri għadhom għaddejjin bil-proċess leġiżlattiv tagħhom[27] . Minbarra l-inizjattivi leġiżlattivi, għadd ta' Stati Membri li fl-2007 ma kellhomx rakkomandazzjonijiet dwar id-divulgazzjoni ta' politika tar-remunerazzjoni, remunerazzjoni individwali tad-diretturi u/jew il-vot tal-azzjonisti fil-Kodiċi ta' Governanza tagħhom, meta l-Uffiċjali tal-Kummissjoni ħarġu r-rapport tagħhom dwar l-applikazzjoni tar-rakkomandazzjoni tal-2004, sa issa introduċew rakkomandazzjonijiet bħal dawn . Madanakollu, għad hemm ftit Stati Membri li ma jirrakkomandawx jew ma jirrikjedux dan . Barra minn hekk, ta' min wieħed jinnota li rigward id-divulgazzjoni tal-politika tar-remunerazzjoni jew ir-rapport, hemm differenzi fost l-Istati Membri rigward ir-rakkomandazzjonijiet tiegħu jew il-kontenut rikjest. Barra minn hekk, l-effett mogħti lill-vot tal-azzjonijisti ta' konsulenza, jista' jkun differenti fost l-Istati Membri Rigward ir-Rakkomandazzjoni tal-2005 dwar diretturi indipendenti, li tinkludi rakkomandazzjonijiet dwar il-ħolqien u r-rwol tal-Kumitat tar-remunerazzjoni, hemm ftit Stati Membri li ma jirrakkomandawx jew ma jirrikjedux it-twaqqif ta' kumitat bħal dan u hemm differenzi fil-kompiti rrakkomandati jew rikjesti u fl-iffunzjonar tal-Kumitat tar-remunerazzjoni fost l-Istati Membri meta dan il-Kumitat huwa rrakkomandat jew rikjest. 5. KONKLUżJONI : Ir-Rakkomandazzjoni tal-2009 kienet ikkunsidrata minn għadd ta' Stati Membri. Għaxar Stati Membri approvaw mill-inqas nofs ir-rakkomandazzjonijiet[28] . Madanakollu, il-biċċa l-kbira tar-rakkomandazzjonijiet kienu implimentati minn minoranza ta' Stati Membri. Bħalissa għadd ta' Stati Membri[29] għadhom qed jaħdmu fuq l-implimentazzjoni ta' rakkomandazzjonijiet (xi wħud minnhom) fil-liġi tagħhom jew fil-Kodiċi ta' Governanza Korporattiva. Rigward il-kontenut, ir-rakkomandazzjonijiet dwar remunerazzjoni varjabbli b'mod ġenerali kienu implimentati sa limitu usa' mir-rakkomandazzjonijiet dwar il-Kumitat għar-Remunerazzjoni. Madanakollu, l-endorsjar tad-divulgazzjoni u tad-dispożizzjonijiet dwar il-vot tal-azzjonisti tar-Rakkomandazzjoni tal-2004 żdiedet b'mod sinifikanti fis-snin riċenti. Hemm tendenza wkoll fost l-Istati Membri biex dawn il-kwistjonijiet ikunu rregolati b'mod vinkolanti. Minkejja dan, għad hemm differenzi sinifikanti fost l-Istati Membri rigward id-divulgazzjoni ta' dikjarazzjoni ta' remunerazzjoni jew ta' politika tar-remunerazzjoni, il-kontenut tad-dikjarazzjoni tar-remunerazzjoni u l-livell ta' dettall u d-divulgazzjoni ta' remunerazzjoni individwali. Rigward il-vot tal-azzjonisti, hemm differenzi rigward is-suġġett tal-vot u jekk il-vot hux vinkolanti jew le, filwaqt li jidher li hemm differenzi rigward is-segwitu li jingħata lill-vot ta' konsulenza negattiv. Konsegwentement, il-Kummissjoni għandha l-intenzjoni li tikkunsidra jekk hemmx bżonn ta' miżuri ulterjuri biex jitjiebu l-koerenza u l-effikaċja ta' azzjoni tal-UE f'dan il-qasam. Għal dan l-għan, ġew inklużi sensiela ta' mistoqsijiet fil-Green Paper tal-Kummissjoni dwar il-Governanza Korporattiva fl-Istituzzjonijiet Finanzjarji . [1] AT, BE, DE, DK, LT, IT, NL, PT, SI u UK [2] CY, CZ, EE, ES, FI, IT, PL u UK [3] AT, BE, BU, DE, DK, FR, HU, IT, LV, LT, LU, NL, PT, SE, SI, SK, u UK. [4] AT, BE, DE, DK, LT, IT, PT, SE u SI. [5] AT, DE, DK, FI, FR, LT, NL, SE u SI. Madanakollu, CY, CZ, EE, ES, IT u UK qed jippjanaw rakkomandazzjonijiet/leġiżlazzjoni f'dan il-qasam. [6] AT, BE, DE, DK, EE, FR, IE, IT, LT, LU, NL, PT, SE, SI u UK. Madanakollu, AT, BE, DE u FR jillimitaw il-ħlasijiet ta' terminazzjoni għal numru massimu ta' remunerazzjoni annwali totali minflok remunerazzjoni fissa kif rakkomandat. [7] BE, DK, IE, IT, LT, PT u UK. [8] BE, DE, DK, IE, LT, NL, SI, SK u UK. [9] AT, BE, DE, DK, IT, LT, NL, PT and SI approvaw għadd minn dawk ir-rakkomandazzjonijiet. [10] CY, CZ, EE, ES, FI, IT, PL and the UK [11] Fost l-oħrajn EE u SK [12] Madanakollu, xi Stati Membri jasserixxu li rrakkomandaw dan b'mod impliċitu. [13] Id-diferiment ta' remunerazzjoni varjabbli jfisser li din tal-aħħar tingħata fuq il-bażi tal-kriterji ta' prestazzjoni fuq għadd ta' snin jew l-għoti definittiv jiġi postpost għal għadd ta' snin ladarba jiġu ssodisfati l-kriterji ta' prestazzjoni wara perjodu ta' żmien u għandu għall-inqas japplika għal remunerazzjoni varjabbli fi flus. (Ir-remunerazzjoni varjabbli f'ekwità hija indirizzata mir-rakkomandazzjonijiet rigward remunerazzjoni bbażata fuq ishma). [14] Barra minn hekk, xi Stati Membri qed jippreparaw reviżjoni tal-Kodiċi ta' Governanza tal-Kumpaniji li se tirrakkomanda l-possibbiltà ta' rkupru tar-remunerazzjoni varjabbli. [15] AT, BE, DE u FR. [16] IE, NL, SI u UK [17] Madanakollu, DK u SE ma jirrakkomandawx dan minħabba li jqisuh inkompatibbli mal-funzjoni tal-ħlasijiet għat-terminazzjoni bħala "xibka ta' sikurezza" f'każ ta' terminazzjoni immedjata tal-kuntratt. [18] FR, LU u SE [19] CY, DK, NL u PT [20] Xi Stati Membri indikaw li kellhom diffikultà biex jiddefinixxu "ħila esperta". [21] LU [22] IE u UK. Il-UK indika li l-introduzzjoni ta' dispożizzjonijiet legali vinkolanti biex ikunu evitati kunflitti ta' interess tal-konsulenti tar-remunerazzjoni tkun inkonsistenti mar-rekwiżiti ta' fornituri ta' servizzi oħra. [23] SE [24] EE [25] AT, BE, CZ, DE, DK, EE, ES, FR, HU, IE, IT, LV, PT, SI, SK [26] jew miżuri vinkolanti oħra, bħar-regoli tal-elenkar. [27] CZ, EE, ES u IT [28] AT, BE, DE, DK, IT, LT, NL, PT, SI u UK [29] CY, CZ, EE, ES, FI, IT, PL u UK